PF เดินหน้าเปิดตัว 22 โครงการใหม่ช่วงครึ่งหลังปี 61 หวังโกยรายได้เข้าเป้า 2.4 หมื่นลบ.
PF เดินหน้าเปิดตัว 22 โครงการใหม่ช่วงครึ่งหลังปี 61 หวังโกยรายได้เข้าเป้า 2.4 หมื่นลบ.
2 ส.ค. 2561

นายวงศกรณ์ ประสิทธิ์วิภาต กรรมการผู้จัดการ บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า ในช่วงครึ่งปีแรกที่ผ่านมาบริษัทมียอดขาย (Presale) ที่ระดับ 8,240 ล้านบาท เพิ่มขึ้น 56% จากปีก่อน ขณะที่มีรายได้ได้ 5,880 ล้านบาท หรือคิดเป็น 42% ของเป้าหมายที่วางไว้ทั้งปี ซึ่งเป็นไปตามแผนที่วางไว้
ขณะที่ แผนงานในช่วงครึ่งปีหลัง บริษัทยังคงมุ่งสร้างยอดขายให้เติบโตต่อเนื่อง ทั้งการเปิดโครงการในทำเลใหม่ๆ และการขยายเฟสใหม่อย่างต่อเนื่อง รวมจำนวน 22 โครงการ มูลค่ากว่า 22,400 ล้านบาท แบ่งเป็นบ้านเดี่ยว 10 โครงการ ทาวน์โฮม 10 โครงการ และคอนโดมิเนียม 2 โครงการ รวมทั้งมีการเปิดตัวโครงการแบรนด์ใหม่และแบบบ้านใหม่ในทุกแบรนด์
โดยช่วงต้นไตรมาส 3/61 จะเปิดตัวโครงการแบรนด์ใหม่ล่าสุด “เพอร์เฟค เรสซิเดนท์” มูลค่าโครงการรวมกว่า 1,500 ล้านบาท คอนเซ็ปต์บ้านเดี่ยวหรูคลาสสิคทันสมัย บน 2 ทำเล ได้แก่ พระราม 9 – กรุงเทพกรีฑาตัดใหม่ และสุขุมวิท 77 เน้นกลุ่มเป้าหมายที่มีกำลังซื้อในระดับ ราคา 9 – 15  ล้านบาท
ส่วนตลาดคอนโดมิเนียมได้มีการเปิดตัว ไอคอนโด สุขุมวิท 77 เฟส 2 ราคาเริ่ม 1.69 ล้านบาท เพื่อตอบสนองความต้องการในทำเลสุขุมวิทอย่างต่อเนื่อง โดยเปิดตัวไปเมื่อเดือน ก.ค.ที่ผ่านมาและ ยังคงได้รับการตอบรับอย่างดีเช่นเดียวกับ เฟส 1 นอกจากนี้ ยังมีแผนเปิดโครงการ ไอคอนโด พัฒนาการ ซึ่งเป็นโครงการบนทำเลใหม่อีกด้วย
อนึ่งก่อนหน้านี้ นายชายนิด อรรถญาณสกุล ประธานเจ้าหน้าที่บริหาร PF เปิดเผยว่า บริษัทตั้งเป้าหมายจะมีรายได้รวมปีนี้อยู่ที่ระดับ 24,000 ล้านบาท เติบโต 50% จากปีก่อนที่มีรายได้รวม 16,730 ล้านบาท ซึ่งจะมาจากการเปิดขายโครงการบ้านเดี่ยวมากขึ้น โดยในช่วงครึ่งปีหลังบริษัทมีแผนเปิดขายโครงการใหม่รวมกว่า 20 โครงการ เพื่อผลักดันผลประกอบการในช่วงครึ่งปีหลังให้เติบโตอย่างต่อเนื่อง